Onko Kimillä jo seuraaja? - Ulkomaat - Ilta-Sanomat
Onko Kimillä jo seuraaja?
Kysymys Pohjois-Korean seuraavasta hallitsijasta nousi jälleen valokeilaan maan eilen suorittamien ohjuskokeiden seurauksena. Kim Jong-il on jatkuvasti uhitellut ulkovaltoja vastaan ja kukaan ei tiedä, mitä tulee tapahtumaan vallanvaihdon jälkeen.
Nyt on kuitenkin selvinnyt sen verran, että Pohjois-Korean seuraavaksi hallitsijaksi povattu "Rakkaan Johtajan" poika Kim Jong-chul, 25, on innokas Eric Clapton -fani.
Japanilainen Fuji TV julkaisi äskettäin videopätkän, jossa Kim Jong-chulilta näyttävä 170-senttinen, sinisiin farkkuihin ja tummaan nahkapusakkaan pukeutunut nuori mies juttelee kauniin nuoren naisen kanssa.
Fuji TV:n mukaan Pohjois-Korean johtajan poika kuuntelee siinä idoliaan Claptonia Saksan-keikalla kesäkuun alussa. Häntä on pidetty juuri isänsä valintana noin 23-miljoonaisen kansan seuraavaksi johtajaksi. Pohjois-Korean eilen suorittama ohjuskoe aiheutti vastalauseiden ryöpyn muiden valtioiden taholta. Maa ampui yhteensä seitsemän ohjusta, jotka putosivat Korean niemimaan ja Japanin väliselle merialueelle.